Η Αρένα της Βερόνας σε νυχτερινή λήψη, 2018Η **Αρένα της Βερόνας** (ιταλικά: *Arena di Verona*‎) είναι ένα ρωμαϊκό αμφιθέατρο του 30 μ.Χ, ευρισκόμενο στην Πιάτσα Μπρα στη Βερόνα της Ιταλίας. Χρησιμοποιείται ως και στη σημερινή εποχή για διάφορες παραστάσεις, ειδικότερα για οπερατικές.

Είναι ένα από τα πλέον καλοδιατηρημένα αρχαία κτίσματα του είδους του. Στην αρχαιότητα, η χωρητικότητα της Αρένας ήταν σχεδόν 30.000 ατόμων. Η τοποθέτηση σκηνής για συναυλίες και παραστάσεις όπερας μείωσε τις διαθέσιμες θέσεις στις 22.000.

Η Αρένα της Βερόνας επιλέχθηκε ως χώρος διεξαγωγής της τελετής λήξεως των Χειμερινών Ολυμπιακών Αγώνων του 2026 και της τελετής έναρξης των Χειμερινών Παραολυμπιακών Αγώνων του 2026.

Το αμφιθέατρο
-------------

 Το εσωτερικό της Αρένας
Το κτίριο ανοικοδομήθηκε το 30 μ.Χ. σε μια τοποθεσία που βρισκόταν, τότε, πέρα από τα τείχη της πόλης. Η στρογγυλή πρόσοψη του κτιρίου αποτελούταν αρχικά από λευκό και ροζ ασβεστόλιθο από την Βαλπολιτσέλα. Το 1117 ένας μεγάλος σεισμός κατέστρεψε σχεδόν ολοσχερώς τον εξωτερικό δακτύλιο της κατασκευής, εκτός από τη λεγόμενη *ala* (πτέρυγα)· η εναπομείνασα πέτρα επαναχρησιμοποιήθηκε σε άλλα κτίρια.

 Το απομεινάρι του δακτυλίου της Αρένας της Βερόνας που επέζησε του σεισμού του 1117.

Λυρικό θέατρο
-------------

Οι πρώτες παρεμβάσεις για την ανάκτηση της λειτουργίας της αρένας ως χώρος διεξαγωγής παραστάσεων ξεκίνησαν κατά την Αναγέννηση. Αρκετούς αιώνες αργότερα, κατά τη διάρκεια της δεκαετίας του 1850, στο κτίριο ανέβηκαν παραστάσεις όπερας, ένεκα της εξαιρετικής ακουστικής του. Το 1913, ο Ιταλός οπερατικός τενόρος Τζοβάνι Ζενατέλο και ο ιμπρεσάριος Οτόνε Ροβάτο ηγήθηκαν μιας προσπάθειας να μετατραπεί η Αρένα σε λυρικό θέατρο. Η πρώτη οπερατική παραγωγή του 20ου αιώνα στην Αρένα, μια παράσταση της *Άιντα* του Τζουζέπε Βέρντι, πραγματοποιήθηκε στις 10 Αυγούστου εκείνου του έτους, για να εορταστεί η γέννηση του επιφανούς οπερατικού συνθέτη Τζουζέπε Βέρντι 100 χρόνια πριν, το 1813. Παρόντες στην παράσταση αυτή ήταν, μεταξύ άλλων, οι συνθέτες Τζάκομο Πουτσίνι και Πιέτρο Μασκάνι. Από τότε, κατά τις θερινές περιόδους παρουσιάζονται οπερατικές παραγωγές στην Αρένα, με εξαίρεση τα διαστήματα 1915 – 1918 και το 1940 – 1945, κατά τα οποία η Ιταλία εμπλεκόταν στους Α' και Β' παγκοσμίους πολέμους. Στη σημερινή εποχή, τουλάχιστον τέσσερις παραγωγές ανεβαίνουν κάθε χρόνο μεταξύ Ιουνίου και Αυγούστου. Τους χειμερινούς μήνες, οι τοπικές εταιρείες όπερας και μπαλέτου παρουσιάζουν παραστάσεις στο Τεάτρο Φιλαρμόνικο.

Το 1947, η επιφανής υψίφωνος Μαρία Κάλλας έκανε το ντεμπούτο της στην Ιταλία πρωταγωνιστώντας ως Αΐντα σε μια παραγωγή της ομώνυμης όπερας στην Αρένα της Βερόνας. Ακόμα, οι ονομαστοί μονωδοί Τζουζέπε Ντι Στέφανο, Τίτο Γκόμπι και Ρενάτα Τεμπάλντι τραγούδησαν εκεί κατά τη μεταπολεμική περίοδο. Για τις παραγωγές όπερας στην Αρένα της Βερόνας δεν χρησιμοποιούνταν μικρόφωνα ή μεγάφωνα μέχρι να εγκατασταθεί ένα σύστημα ενίσχυσης ήχου το 2011.

Λοιπές χρήσεις
--------------

 Η Τζιάνα Νανίνι στην τελετή των βραβείων *Wind Music Awards* στην Αρένα της Βερόνας το 2016
Στη σύγχρονη εποχή η αρένα έχει φιλοξενήσει επίσης πολλές συναυλίες διεθνών ροκ και ποπ συγκροτημάτων, ενώ κατά τα έτη 1981, το 1984, το 2010, το 2019 και το 2022 η Αρένα φιλοξένησε την παρουσίαση του Γύρου της Ιταλίας, με χιλιάδες κόσμου να προσέρχονται για να παρακολουθήσουν την απονομή των βραβείων.

Παραπομπές
----------

1. ↑  Rossi, Nick (1995). *Opera in Italy Today: A Guide* (στα Αγγλικά). Amadeus Press. σελ. 257. ISBN 978-0-931340-77-2.
2. ↑  «Arena di Verona». 19 Οκτωβρίου 2015.
3. ↑  «2026 opening ceremony set for San Siro stadium». *ESPN.com* (στα Αγγλικά). 29 Οκτωβρίου 2021. Ανακτήθηκε στις 8 Νοεμβρίου 2022.
4. ↑  Scott, Michael (1992). *Maria Meneghini Callas* (στα Αγγλικά). Βοστώνη: Northeastern University Press. σελ. 34. ISBN 978-1-55553-146-1.
5. ↑  «Verona Opera Festival Outfitted with New Audio». *AVTechnology*. 7 Φεβρουαρίου 2011. Αρχειοθετήθηκε από το πρωτότυπο στις 14 Μαρτίου 2012. Ανακτήθηκε στις 8 Νοεμβρίου 2022.
6. ↑  «Tappa 21 - Giro d'Italia 2021 | Sito Ufficiale».

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Αρένα της Βερόνας** |

* Επίσημη ιστοσελίδα της Αρένας της Βερόνας (στα αγγλικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 141965332
* LCCN: sh98002090
* ISNI: 0000 0001 2165 9603
* GND: 1024966-7
* SUDOC: 034525114
* BNF: cb12527265j (data)
* NKC: ko2004233267

 |

 |